FI Euroopan unionin virallinen lehti L 231/1

KOMISSION TÄYTÄNTÖÖNPANOASETUS (EU) 2017/1526,

annettu 6 päivänä syyskuuta 2017,

tehoaineen beta-sypermetriini hyväksymättä jättämisestä kasvinsuojeluaineiden markkinoille saattamisesta annetun Euroopan parlamentin ja neuvoston asetuksen (EY) N:o 1107/2009 mukaisesti

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon kasvinsuojeluaineiden markkinoille saattamisesta sekä neuvoston direktiivien 79/117/ETY ja 91/414/ETY kumoamisesta 21 päivänä lokakuuta 2009 annetun Euroopan parlamentin ja neuvoston asetuksen (EY) N:o 1107/2009 (1) ja erityisesti sen 13 artiklan 2 kohdan,

sekä katsoo seuraavaa:

(1) Asetuksen (EY) N:o 1107/2009 80 artiklan 1 kohdan a alakohdan mukaisesti neuvoston direktiivin 91/414/ETY (2) säännöksiä sovelletaan hyväksymismenettelyn ja hyväksynnän edellytysten osalta tehoaineisiin, joista on tehty päätös kyseisen direktiivin 6 artiklan 3 kohdan mukaisesti ennen 14 päivää kesäkuuta 2011. Beta-sypermetriinin osalta asetuksen (EY) N:o 1107/2009 80 artiklan 1 kohdan a alakohdassa säädetyt edellytykset täyttyvät komission täytäntöönpanopäätöksellä 2011/266/EU (3).

(2) Yhdistynyt kuningaskunta vastaanotti 13 päivänä marraskuuta 2009 yritykseltä Cerexagri SAS direktiivin 91/414/ETY 6 artiklan 2 kohdan mukaisen hakemuksen tehoaineen beta-sypermetriini sisällyttämiseksi direktiivin 91/414/ETY liitteeseen I. Täytäntöönpanopäätöksessä 2011/266/EU vahvistettiin, että asiakirja-aineisto oli täydellinen, eli sen voitiin periaatteessa katsoa täyttävän direktiivin 91/414/ETY liitteissä II ja III asetetut tietovaatimukset.

(3) Kyseisen tehoaineen vaikutukset ihmisten ja eläinten terveyteen ja ympäristöön on arvioitu hakijan ehdottamien käyttötarkoitusten osalta direktiivin 91/414/ETY 6 artiklan 2 ja 4 kohdassa säädetyn menettelyn mukaisesti. Esittelevä jäsenvaltio toimitti arviointikertomuksen luonnoksen 4 päivänä huhtikuuta 2013.

(4) Jäsenvaltiot ja Euroopan elintarviketurvallisuusviranomainen, jäljempänä ’elintarviketurvallisuusviranomainen’, tarkastelivat arviointikertomuksen luonnosta. Elintarviketurvallisuusviranomainen esitti komissiolle päätelmänsä beta-sypermetriini-tehoaineen käyttöä torjunta-aineissa koskevasta riskinarvioinnista (4)27 päivänä toukokuuta 2014. Elintarviketurvallisuusviranomainen totesi, että arvioitujen beta-sypermetriinin käyttötarkoitusten osalta aiheutuu suuri riski vesieliöille, mehiläisille ja muille kuin kohdelajina oleville niveljalkaisille. Lisäksi maaperä- ja vesieliöitä koskevaa riskinarviointia ja pohjavesien altistusta koskevaa arviointia ei voitu saattaa päätökseen, koska beta-sypermetriinin syklopropyylirenkaan käyttäytymisestä ei toimitettu riittäviä tietoja. Karjan aineenvaihduntaan liittyviä tietoja, jotka ovat tarpeen jäämien määritelmän vahvistamiseksi eläintuotteiden osalta, ja tietoja metaboliitin PBA toksisuusprofiilista ja sen merkittävyydestä kuluttajiin kohdistuvien riskien arvioinnissa ei myöskään toimitettu.

(5) Edellä mainitun vuoksi ei käytettävissä olevien tietojen perusteella ollut mahdollista määrittää, täyttyvätkö kriteerit beta-sypermetriinin sisällyttämiseksi direktiivin 91/414/ETY liitteeseen I.

(6) Komissio pyysi hakijaa toimittamaan elintarviketurvallisuusviranomaisen päätelmiä koskevat huomautuksensa. Lisäksi komissio pyysi komission asetuksen (EU) N:o 188/2011 (5) 9 artiklan mukaisesti hakijaa esittämään huomautuksia tarkastelukertomusluonnoksesta. Hakija toimitti huomautuksensa, ja ne on tutkittu huolellisesti.

(7) Hakijan esittämistä perusteluista huolimatta johdanto-osan 4 kappaleessa tarkoitettuja huolenaiheita ei voitu poistaa. Näin ollen ei ole osoitettu, että beta-sypermetriiniä sisältävien kasvinsuojeluaineiden voitaisiin odottaa yleisesti täyttävän direktiivin 91/414/ETY 5 artiklan 1 kohdan a ja b alakohdan vaatimukset ehdotetuissa käyttöolosuhteissa.

(8) Sen vuoksi beta-sypermetriiniä ei pitäisi hyväksyä asetuksen (EY) N:o 1107/2009 13 artiklan 2 kohdan nojalla.

(9) Tämä asetus ei estä hakijaa toimittamasta beta-sypermetriiniä koskevaa uutta hakemusta asetuksen (EY) N:o 1107/2009 7 artiklan mukaisesti.

(10) Tässä asetuksessa säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,

ON HYVÄKSYNYT TÄMÄN ASETUKSEN:

1 artikla

Tehoaineen hyväksymättä jättäminen

Tehoainetta beta-sypermetriini ei hyväksytä.

2 artikla

Voimaantulo

Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 6 päivänä syyskuuta 2017. Komission puolesta Puheenjohtaja Jean-Claude JUNCKER

(1) EUVL L 309, 24.11.2009, s. 1.

(2) Neuvoston direktiivi 91/414/ETY, annettu 15 päivänä heinäkuuta 1991, kasvinsuojeluaineiden markkinoille saattamisesta (EYVL L 230, 19.8.1991, s. 1.)

(3) Komission täytäntöönpanopäätös 2011/266/EU, annettu 2 päivänä toukokuuta 2011, yksityiskohtaista tutkimusta varten toimitetun asiakirja-aineiston vaatimustenmukaisuuden periaatteellisesta hyväksymisestä beta-sypermetriinin, eugenolin, geraniolin ja tymolin mahdolliseksi sisällyttämiseksi neuvoston direktiivin 91/414/ETY liitteeseen I (EUVL L 114, 4.5.2011, s. 3).

(4) Conclusion on the peer review of the pesticide risk assessment of the active substance beta-cypermethrin. EFSA Journal 2014;12(6):3717, 90 pp. doi:10.2903/j.efsa.2014.3717.

(5) Komission asetus (EU) N:o 188/2011, annettu 25 päivänä helmikuuta 2011, neuvoston direktiivin 91/414/ETY täytäntöönpanoa koskevista yksityiskohtaisista säännöistä siltä osin kuin on kyse sellaisten tehoaineiden arviointimenettelystä, joita ei ollut markkinoilla kahtena kyseisen direktiivin tiedoksi antamista seuraavana vuonna (EUVL L 53, 26.2.2011, s. 51).